钦定古今图书集成/理学汇编/学行典/第131卷 > 礼记 > 《哀公问》
## 钦定古今图书集成/理学汇编/学行典/第131卷 > 礼记 > 《哀公问》

所以治礼敬为大。

〈陈注〉礼止于敬而已，故曰“所以治礼。”敬为大，

君子无不敬也，敬身为大。身也者，亲之枝也，敢不敬
与！

〈大全〉长乐刘氏曰：“君子所以敬其身，非为我而自尊也。身虽在我，其气与性则受于亲，传之于祖，非己得以轻而辱之也。”

公曰：“敢问何谓敬身？”孔子对曰：“君子过言则民作辞，
过动则民作则。君子言不过辞，动不过则，百姓不命
而敬恭。如是则能敬其身，能敬其身，则能成其亲矣。”

〈陈注〉《君子以位》言也，在上者言虽过，民犹以为辞。辞者，言之成文者也。“动虽过，民犹以为则。”则者，动之成法也。此所以君子之言动不敢有过。俱无过，则民不待命令之及，而自知敬其上矣。民皆敬上，则君之身不为人所辱，方谓之能敬身。